SKRIFTLIG FORESPØRGSEL E-0680/02

af Hiltrud Breyer (Verts/ALE) til Kommissionen

(12. marts 2002)

Om: Radioaktiv kontaminering af kød fra vildt

På laboratoriet Chemischer Untersuchungsamt Speyer blev levnedsmiddelprøver af vildsvin fra områderne Birkenfeld og Pirmasens (Rheinland-Pfalz) i januar 2002 undersøgt for radioaktiv kontaminering. Det konstateredes, at EU-grænseværdien for radioaktiv kontaminering (600 Bq pr. kg kød) i 5 % af prøverne var overskredet til dels betragteligt. Ifølge eksperters oplysninger skyldes denne kontaminering reaktorkatastrofen i Tjernobyl (april 1986). Det kan ikke udelukkes, at radioaktive stoffer, navnlig cæsium, fortsat oplagres i jorden, og at der også i årene fremover vil kunne optræde høj kontaminering.

1. Hvilke oplysninger er Kommissionen i besiddelse af om nyere undersøgelser (2000, 2001 og 2002) af den radioaktive kontaminering af kød af vildt i EU?

2. I hvilke regioner af EU er der ved disse undersøgelser konstateret overskridelser af de gældende grænseværdier for kød fra vildt?

3. I hvilken udstrækning sikres det, så vidt Kommissionen er orienteret, at der i alle regioner, hvor der produceres kød af vildt, gennemføres en tilstrækkelig kontrol af kontamineringen?

4. Hvilken aktuel viden (2000, 2001 og 2002) har Kommissionen om kontaminering af kød fra vildt, der er importeret fra europæiske tredjelande?

5. Hvorledes sikres det, så vidt Kommissionen er orienteret, at de gældende grænseværdier ikke overskrides i forbindelse med salg af kød af vildt fra tredjelande?

Svar afgivet på Kommissionens vegne af Margot Wallström

(24. april 2002)

Kommissionen holdes underrettet af medlemsstaterne om niveauerne for indholdet af radioaktivt cæsium i kød af vildt, der hidrører fra Unionen, via møderne i det udvalg, der er nedsat i henhold til artikel 7 i Rådets forordning (EØF) nr. 737/90(1). De informationer, der er stillet til Kommissionens rådighed i dette forum viser, at kød af vildt og specielt vildsvinekød i visse EU-regioner, inklusive i Tyskland, kan frembyde niveauer for radioaktivt cæsium, der langt overstiger Fællesskabets tolerancetærskel på 600 becquerel pr. kilogram (Bq/kg). Disse informationer underbygger resultaterne af de undersøgelser, der blev foretaget efter Tjernobyl-ulykken, og hvorefter man forudså, at der ville forekomme rester af radioaktivt cæsium i visse naturlige og delvis naturlige miljøer såsom skovene, og at disse ville kunne forårsage radioaktiv kontaminering i relativt stort omfang i produkter som f.eks. svampe, bær og vildt.

Overskridelser af Fællesskabets grænseværdier er allerede blevet observeret i kød af vildt hidrørende fra egne af EU, der er blevet særlig kontamineret som følge af reaktorulykken i Tjernobyl, herunder Sydtyskland. I denne forbindelse offentliggjorde Kommissionen i 1998 et atlas over aflejringen af cæsium i Europa som følge af Tjernobyl-ulykken(2).

De forholdsregler, der skal træffes på medlemsstaternes territorium, følger af disses forpligtelser i henhold til artikel 35 og 36 i Euratom-traktaten samt overholdelsen af bestemmelserne i Rådets direktiv 96/29/Euratom af 13. maj 1996 om fastsættelse af grundlæggende sikkerhedsnormer til beskyttelse af befolkningens og arbejdstagernes sundhed mod de farer, der er forbundet med ioniserende stråling(3). Kommissionen træffer alle nødvendige foranstaltninger for at sikre, at medlemsstaterne rent faktisk efterkommer deres lovbestemte forpligtelser på dette område.

Der er inden for de seneste år blevet foretaget en række undersøgelser for Kommissionens regning med henblik på at vurdere, i hvor høj grad man kan risikere at importere produkter, hvis indhold af radioaktivt cæsium overstiger de grænseværdier, der er fastsat i Rådets forordning (EØF) nr. 737/90. Det fremgår af disse undersøgelser, at en række produkter, heriblandt kød af vildt, kan frembyde forholdsvis høje niveauer for indhold af radioaktivt cæsium. Kommissionen har henledt tredjelandes myndigheders opmærksomhed herpå, for at disse kan foretage en effektiv kontrol inden udførslen af de pågældende produkter til EU. To

tredjelande, Polen og Bulgarien, har været genstand for et inspektionsbesøg organiseret af Levnedsmiddel- og Veterinærkontoret. Disse forholdsregler samt vedtagelsen af strengere fællesskabsforanstaltninger med hensyn til import af skovsvampe(4) har haft til følge, at der inden for de seneste to år via Kommissionens hurtige varslingssystem kun er blevet konstateret ganske få tilfælde, hvor fællesskabsgrænseværdierne er blevet overskredet. For så vidt angår kød af vildt, blev der kun registreret en enkelt overskridelse (rådyrkød fra Polen) i 2000 og ikke en eneste i 2001.

De ovennævnte fællesskabsforanstaltninger og navnlig medlemsstaternes forpligtelse i overensstemmelse med Rådets forordning (EØF) nr. 737/90 til at føre kontrol ved indførslen af en række produkter, herunder vildt, sikrer, at disse produkter ikke overskrider grænseværdien på 600 Bq/kg radioaktivt cæsium.

(1) Rådets forordning (EØF) nr. 737/90 af 22. marts 1990 om betingelser for indførsel af landbrugsprodukter med oprindelse i tredjelande som følge af ulykken på kernekraftværket i Tjernobyl (EFT L 82 af 29.3.1990), som ændret ved Rådets forordning (EF) nr. 616/2000 af 20. marts 2000 (EFT L 75 af 24.3.2000).

(2) Atlas of Caesium Deposition on Europe after the Chernobyl Accident of 1998, ISBN 92-828-3140-X.

(3) EFT L 159 af 29.6.1996.

(4) Kommissionens forordning (EF) nr. 1661/1999 af 27. juli 1999 om gennemførelsesbestemmelser til Rådets forordning (EØF) nr. 737/90 (EFT L 197 af 29.7.1999).